# **ОТЧЕТ**

**За дейността на НЧ „Дядо Стойно-1927“, с. Поповци**

**За 2021 година**

И през 2021 година ние продължихме да работим по амбициозната и богата програма, която читалищното настоятелство приема в съответствие с мисията и основните задачи, заложени в Устава. Дейността като замисъл наистина беше многообразна за малки и големи и за всичките хора от селата на кметството. С табла, фотоси, албуми и летописна книга ние отразявахме всичко да остане за поколенията.

За съжаление отново се наложи да работим в изключително неясна и непредвидима обстановка. Трябваше да се пренастройваме в крачка, да пренареждаме приоритетите си. Трудно беше както на цялото ръководство така и на ръководителите на самодейни състави и на самите самодейци- деца и възрастни. Нормален ритъм реално работата ни имаше единствено през лятото.

И все пак какво се случи през отминалата 2021 по нашия календар от събития и дейности.

**Бабинден-** С цветя уважихме всички най- възрастни баби в кметството като жест на внимание към мъдростта и труда им за семействата , децата и кметството

**8 МАРТ-** Уважихме с цветя всички наши самодейки и малки подаръци за спомен за ръководителките на самодейните състави и жените от читалищното настоятелство и доброволките. С поздравителен адрес, цвете и подарък поздравихме всички юбиляри, млади семейства и златни сватби.

**Лазаруване-** Запознахме малките лазарки с ритуала и подготовка на лазарски песни. Подарихме на всички лакомства, които нямаше как да съберат по къщите и си направихме снимки за спомен на всички с лазарските носии, венци и кошнички с цветя.

Участвахме с музикална програма в събора на Янковци, дело вече на новосформирано гражданско сдружение на селото.

За Петдесетница имаше отново традиционен курбан.

**ВЕЛИКДЕН-** С красиви кошнички , пълни с козунаци и яйца поздравихме нашите приятели децата и младежите от ДДМУ- Габрово. На възрастни хора- членове на читалището подарихме малко радост не само с продукти и великденски символи, но и с внимание и обич.

Екскурзии не организирахме.

**Турнири по шах и табла-** Проведохме няколко в състав от 5-6 човека, съобразно мерките.

* Два пролетни турнира за децата от Клуб “Игнат Симеонов“;
* Три летни турнира за децата;
* Турнир за мъже по шахмат и спортна табла;
* Тренировки с желаещи деца по време на детското лято

Имахме само две участия в национални турнири. Нямаше регулярност и в тренировките поради мерките.

**1 юни- Международен ден на детето-** Спектакъл на малките актьори от Театрален състав „Смехоранчета“ и лакомства за всички деца. Нашите малки актьори от ДТС ” Смехоранчета” с ръководител Виктория Петрова зарадваха публиката с постановка, която развесели всички с актуалната си тема, много хумор, музика , песни и танци.” Чудесата на децата” – сценарий и постановка Виктория Петрова, събра в салона на читалището цели семейства- майки, бащи, баби и дядовци и по- големите деца от селото. За желанията на децата, за отношенията между поколенията , за какво ли не още ставаше дума в този весел и смислен спектакъл. С много ентусиазъм децата показаха, че въпреки дългото затишие , с любов към театъра, може да се постигне много. Актьорите се представиха и на XXIV УЧЕНИЧЕСКИ ТЕАТРАЛЕН ФЕСТИВАЛ “КЛИМЕНТ МИХАЙЛОВ” РУСЕ

**Клуб“Здраве и дълголетие“-** Традиционно клубът обединява над 20 жени от различни възрасти. Лектор беше само Нели Пенева, а темата единстввено Ковид и ваксините и докато отново затегнаха мерките и жените спряха да идват.

**ЛЕТНИ ПРАЗНИЦИ**: Завърши поредният проект с децата на НЧ“Дядо Стойно- 1927“, с. Поповци под надслов “Моето зелено пространство“. Деца на възраст от 6 до 12 години периода 26 юли- 14 август 2021г.се включиха в заниманията за опознаване на природата- растителния и животински свят. Това беше 11-та поред занималня с децата от селата на кметството и гости от града. С разнообразие от форми за даване на знания, викторини, награди преминаваха дните на децата. Практически те усвоиха много умения за засаждане на цветя в саксии и храсти в двора на читалището. В работилницата по приложни изкуства изработиха предмети с метода Декупаж, картички и магнити от природни материали, пъстри табла с много информация за света около нас, както и интересни рисунки и апликации, плод на детската фантазия. Всички изработени под ръководството на Румяна Тунева предмети бяха предложени в Работилничката на открито на Богородичния събор на 14 август.

Гости на децата бяха и велосипедистите от КК Янтра-Исполин с треньори Даниел Петров и Светослав Чанлиев- Марин Колев, Мартин Христов и Мартин Маринов. Състезателите са показали постижения в България и са избрани да представят колоезденето на международни състезания. Заниманията със светофар и пътни знаци и велопохода по много забавен начин дадоха знания на децата по безопасност на пътя и засилиха любовта им към този спорт.

Туристическо дружество „Узана“ с председател Атанас Сидеров организира с децата поход до интересни места в местностите около селото- храм „Св. Николай”, Светеното дърво, чешма- паметник на загиналите във войните, Витата стена. Местният краевед, бивш учител Христо Кичиков с увлекателен разказ за тези забележителности, а г-н Сидеров с техническите умения как се разпъва палатка, каква е подготовката за поход, работа с компас, направиха този ден незабравим.

Отново гост на детската занималня беше нашата приятелка куклената актриса Радостина Андреева, която много емоционално и от сърце въведе децата във вълшебния свят на куклите и с нейна помощ те оцветиха книжката й „ Работилница за всичкооправяне”, а децата с маски на животинки, Клоунът и зеленото човече Зеленко направиха събора пъстър .Отбелязахме в нейно лице и 50 годишния юбилей на театъра.

Много и разнообразни игри, музика, песни , танци и забавления съпътстваха заниманията в тези 3 седмици. Накрая във викторината с награди се включиха всички и се видя, че децата вече знаят значително повече за природата на растенията и животните, придобиха навици за по- голяма грижа към личното им зелено пространство и ново екологично отношение към света.

И всичко това се случи с помощта на техните ментори- младежите, които преди 10-11 години стартираха в детската занималня като деца на около 5-6г., а сега преминаха 3 дневен тренинг за работа с малките. На тяхното внимание Нели Пенева- секретар на читалището, социолог и експерт по човешки ресурси, предложи знания по работа в екип, решаване на конфликти и умението да общуваме, а Виктория Памукова- журналист, насочи тяхното внимание към смисъла на невербалната комуникация. Свой ценен опит споделиха на живо и онлайн от Гърция менторите - Димитър Малчев и Иван Дамянов, които вече са студенти , но години наред натрупаха голям опит в работата с децата в детската занималня от предишните лета, когато темите бяха “Минало- незабравимо“, „Европа при нас“, „Русия при нас“, „Цвете от Изтока“, „Професии на бъдещето“ и много други.

От този тренинг “Детското лято- връзка между поколенията“ , читалищното ръководство си направи извода, че за поредна година този модел сработва, разширява се и предизвиква интерес не само у децата, а и в техните родители като се чуха гласове тази занималня да е през цялото лято, защото децата не само се забавляват, а и научават нови неща, придобиват нови умения и отношения, а менторите трупат опит в работата с децата, който ще се окаже успешен и бъдещото им лично и професионално израстване.

Лятната програма на НЧ” Дядо Стойно- 1927” и кметство Поповци завърши с традиционния **Богородичен събор**. Невероятен интерес- над 800 човека уважиха празника, малки и големи, стари и млади. Децата бяха направили щанд със своите сътворени предмети по време на детското лято. Жените и бабите приготвиха от сърце вкусни солени и сладки домашни храни. Имаше и мед и сладко от черни боровинки, високо от Балкана събрани. Човещината на хората се прояви особено много на благотворителния щанд с лакомства от вкусни по- вкусни, като събраните средства отидоха дарение на млад човек за лечението му в чужбина. Добрите ни приятели от ДЦДМУ-Габрово отново бяха наши гости и се забавляваха от сърце. И техният щанд с творения на децата беше посетен от присъстващите на събора

Курбанът за здраве, дарение от всички Марии от селото, отслужен от отец Стефан, традиционно изпълни духовното пространство на поляната с преклонение към Божията майка. Самодейците от ВГ ”Росна китка” с ръководители Цанка Иванова и Петър Райков и Танцов клуб ”Яница” с ръководител Янка Колева изпяха най- хубавите си песни и изиграха най- кръшните си хора.

Харизмата, професионализма и талантът на народните певци Ивана и Иван Дякови създадоха невероятна, запомняща се емоция у всички присъстващи. Забавленията продължиха с- DJ и водещ - [Красимир Цонев](https://www.facebook.com/profile.php?id=100000578866871&__cft__%5b0%5d=AZWcmsBkiKIM4tbS0ob_eRJTOkZjttyci1Rw38-_1oEhbFQV0K56g_uWnViAsgqwF__Z11FE2OFVwYTgZSwF8bVWAi4cmtRPNdCR2seTWKvICdW35tp7vGFB_1xgRN0u3C0sAUG2-xWoo-G_AoRjp3ZT&__tn__=-%5dK-R), Осветление [DJ Party Style BG](https://www.facebook.com/djpartystylebg?__cft__%5b0%5d=AZWcmsBkiKIM4tbS0ob_eRJTOkZjttyci1Rw38-_1oEhbFQV0K56g_uWnViAsgqwF__Z11FE2OFVwYTgZSwF8bVWAi4cmtRPNdCR2seTWKvICdW35tp7vGFB_1xgRN0u3C0sAUG2-xWoo-G_AoRjp3ZT&__tn__=-%5dK-R), Огнени шоу F.I.M.S и Дръм състав при НЧ”Христо Ботев- 2008”, с. Гарван, SOUND Support - Vasilev Music. За трапезата се погрижиха семейство Върбанови с кусната скара- бира. Специална благодарност на всички!!!

Така се изпълва със смисъл и настроение животът на кметството ни и ни дава надежда да продължим своята читалищна дейност и с децата и с възрастните за поддържане и предаване на традициите , за радост на всички.

И Денят на възрастните хора -1 октомври и на Християнското семейство -21 ноември ще останат само със спомена, веселието и доброто настроение през годините. Подаръка от читалището за всеки юбиляр, разнесохме по къщите. Нито читалищното ръководство, нито хората успяха да преодолеят страховете си от пандемията и стриктно спазвахме мерките да няма събирания на закрито.

Духовният празник на храм Св. Николай на Никулден не успя да привлече много хора.

Голяма беше радостта ни, че поне коледно тържество за дечицата ще можем да направим , но мерките отново се затегнаха, родителите се притесняват, ние като организатори също…и красивите книжки с лакомствата стигнаха до децата до 7 годинки по измисления интересен начин с Тракторчето- Еленче Рудолф, на 24 декември. Родителите се погрижиха подаръци да има и за по- големите деца.

Тази година не плетохме, но събрахме големи дарения от дрехи и обувки за многодетна майка с 9 деца и за нуждаещите се в Храм „Св. Троица“- Габрово.

**Участия на ВГ“Росна китка“-** Освен в Богородичния събор през август, нашите певици успяха да отидат на фестивали в Севлиево, Петропавловски манастир и на Обединение .

**Клуб за народни танци “Яница“-** Танцьорите репетираха и на открито. Успяха да се включат единствено в събор на Узана, фестивал на Обзор.

Най-трудно понесоха ситуацията нашите деца-актьори ТК “**Смехоранчета“** Репетициите многократно започваха и спираха, това демотивира децата и липсата на ясното как да реагираме и ние като ръководство остава и сега, а това пречи на целия творчески процес и подготовка за участия.

**Библиотеката** работи в няколко режима , според изискванията с по един човек, с маски и с кашони за карантиниране на взетите книги. Извършена беше инвентаризация и описване на нови книги. От 1 декември , съобразно новата заповед на МЗ работи само с хора, притежаващи сертификати.. Успяхме да закупим нови книги и през юни и през декември за около 600 лв. и спечелихме проект на Мин. на културата на стойност 1234 лв., с който закупихме нови 72 книги. Така обогатихме книжния фонд, който вече наброява 5725 книги. Поддържаме и абонамент на вестници и списания.

**Читалищното настоятелство** работи като спазва всички уставни правила и в синхрон и разбирателство с кметството. Заседанията се провеждат регулярно. Отчетността се води добре. Проведохме и годишното отчетно събрание.

Предвид изключително сложната и променяща се ситуация мисля, че ние взехме едно правилно решение да освежим и до оборудваме нашата база , за да стане тя още по- привлекателна за самодейците и хората от кметството. Запасихме се с дърва за следващи периоди на дейност. Довършихме закупуването на нови маси, еднакви за Клуба. Направихме тениски и аксесоари за танцьорките от Клуб “Яница“ и певиците от ВГ “Росна китка“. Закупихме националния трибагреник и го раздадохме на всяка къща по главната улица на селото. Взехме си стълба за нуждите ни и красиви покривки за масите в Клуба

Надяваме се да успеем да планираме и осъществим още смислени дейности за малки и големи по обогатяването и предаването на традициите и обичаите като основна мисия на читалището. Но за това ни е нужна спокойна обстановка и жива работа с хората. Едва ли 2022 ще е добра за всички!

28 декември 2021 година Изготвил: Недялка Пенева- Председател: Невена Пенева